Document ID: 32009D0708

DEĊIŻJONI TAL-KUMMISSJONI
tad-19 ta’ Awwissu 2009
li tirrevoka d-Deċiżjoni 2007/424/KE li taċċetta l-impenji offruti in konnessjoni mal-proċedura anti-dumping fir-rigward tal-importazzjonijiet ta’ ċertu qamħ ħelu bil-qalba ppreparat jew ippreservat u li joriġina mit-Tajlandja
(2009/708/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (ir-“Regolament bażiku”), u b'mod partikolari l-Artikoli 8 u 9 tiegħu,
Wara li kkonsultat lill-Kumitat Konsultattiv,
Billi:
A. IL-MIŻURI EŻISTENTI
(1)
F′Ġunju 2007, il-Kunsill, bir-Regolament (KE) Nru 682/2007 (2), impona dazju definittiv tal-anti-dumping fuq l-importazzjonijiet ta' ċertu qamħ ħelu bil-qalba ppreparat jew ippreżervat li joriġina fit-Tailandja (“il-prodott ikkonċernat”). Ir-Regolament tal-Kunsill (KE) Nru 954/2008 (3) emenda r-Regolament (KE) Nru 682/2007 fir-rigward tad-dazju impost fuq kumpanija waħda u “l-kumpaniji l-oħrajn kollha”.
(2)
Il-Kummissjoni, permezz tad-Deċiżjoni 2007/424/KE (4) aċċettat impenji ta' prezzijiet offruti minn żewġ produtturi esportaturi, jiġifieri Sun Sweet Co., Ltd (“Sun Sweet”) u Malee Sampran Public Co., Ltd (“Malee”).
B. IL-KSUR TAL-IMPENN
1. L-obbligi stipulati fl-impenn
(3)
Fir-rigward ta' Sun Sweet, ta' min jinnota li fil-qafas tal-impenn, il-kumpanija qablet li tirrispetta numru ta' obbligi, bħal, fost l-oħrajn, li ma toħroġx fatturi ta' impenji fi żmien sena lil klijenti fil-Komunità li lilhom tbiegħ prodotti oħrajn, sabiex tnaqqas ir-riskji ta' kumpens reċiproku.
(4)
Barra minn dan, u mingħajr ħsara għall-klawżola msemmija hawn fuq, il-kumpanija qablet li mhux se jkollha l-għażla li tagħmel xi bejgħ skont it-termini tal-impenn u xi bejgħ ieħorbil-pagament ta' dazji tal-anti-dumping sakemm il-limitu massimu kwantitattiv ma jintlaħaqx.
(5)
Il-kumpanija qablet ukoll li ma tevadix l-impenn billi, fost l-oħrajn, ma tieħu sehem fl-ebda sistema ta' kummerċ li tista' twassal għal riskju ta' evażjoni.
(6)
It-termini tal-impenn jobbligaw ukoll lill-kumpanija tipprovdi lill-Kummissjoni b'tagħrif regolari u ddettaljat fil-forma ta' rapport kull tliet xhur tal-bejgħ tagħha tal-prodott ikkonċernat lill-Komunità Ewropea.
(7)
Bil-għan li tiżgura konformità mal-impenn, il-kumpanija ntrabtet ukoll li tippermetti żjarat ta' verifika fuq il-post fil-propjetà tagħha biex tiġi vverifikata l-eżattezza u l-veraċità tad-dejta ppreżentata fir-rapporti msemmija ta' kull tliet xhur u biex tipprovdi t-tagħrif kollu kkunsidrat meħtieġ mill-Kummissjoni.
(8)
Barra minn dan, l-aċċettar tal-impenn mill-Kummissjoni Ewropea huwa bbażat fuq fiduċja u kull azzjoni li tagħmel ħsara lir-relazzjoni ta' fiduċja stabbilita mal-Kummissjoni Ewropea għandha tiġġustifika l-irtirar immedjat tal-impenn.
(9)
Barra minn hekk, kull bidla fiċ-ċirkustanzi li sseħħ matul il-perjodu ta' implimentazzjoni tal-impenn minn dawk iċ-ċirkustanzi li kienu jeżistu fi żmien meta l-impenn ġie aċċettat u li kienu rilevanti għad-deċiżjoni favur l-aċċettar tal-impenn tista' twassal għall-irtirar tal-impenn mill-Kummissjoni Ewropea.
2. Żjara ta' verifika
(10)
F'dan ir-rigward u flimkien maż-żjara li seħħet fil-qafas tar-reviżjoni interim parzjali limitata għall-forma ta' miżura li nbdiet fis-16 ta' Settembru 2008 (5), saret żjara ta' verifika fil-propjetà ta' Sun Sweet.
(11)
Iż-żjara ta' verifika identifikat numru ta' ksur tal-impenn.
(a) Il-bidla fix-xejra tal-kummerċ
(12)
Iż-żjara ta' verifika żvelat li l-kumpanija bidlet ix-xejra tal-kummerċ lejn il-Komunità Ewropea wara l-impożizzjoni tal-miżuri tal-anti-dumping, tal-anqas fir-rigward ta' klijent wieħed, li jirrappreżenta parti sostanzjali mill-bejgħ tal-kumpanija tal-prodott ikkonċernat. Matul il-perjodu tal-investigazzjon oriġinali (“il-PI oriġinali”), il-kumpanija kienet tagħmel kunsinni tal-prodott ikkonċernat lil dak il-klijent lejn il-Ġermanja biss. Fl-2008, il-kumpanija bagħtet kunsinni ta' aktar minn terz tal-bejgħ tagħha tal-prodott ikkonċernat lil dan il-klijent lejn ir-Russja.
(13)
Bidla bħal din fix-xejra tal-kummerċ taffettwa l-impenn billi tikkostitwixxi riskju serju għal kumpens reċiproku, jiġifieri l-kunsinni fir-Russja jistgħu jinbiegħu bi prezzijiet artifiċjalment baxxi sabiex jikkumpensaw għall-prezzijiet minimi li jridu jkunu rrispettati għall-bejgħ fil-Komunità.
(14)
Barra minn dan, u bl-istess importanza wieħed jikkonkludi li minħabba l-bidla fix-xejra tal-kummerċ matul l-applikazzjoni tal-impenn, iċ-ċirkostanzi preżenti huma differenti minn dawk eżistenti fiż-żmien tal-aċċettar tal-impenn u li kienu rilevanti għall-aċċettar tal-impenn. Hija prassi stabbilita tal-Kummissjoni li ma taċċettax impenji jekk ir-riskju ta' kumpens reċiproku huwa wieħed għoli ħafna.
(b) Il-bejgħ tal-prodott ikkonċernat flimkien ma' prodotti oħrajn
(15)
Il-verifika stabbiliet li l-kumpanija kisret ukoll il-klawżola tal-impenn dwar il-kumpens reċiproku billi ħarġet fatturi tal-impenn għal bejgħ tal-prodott kopert lil klijent fil-Komunità li lilu nbiegħu prodotti oħrajn matul l-istess sena.
(c) Il-bejgħ barra l-impenn qabel inqabeż il-limitu massimu kwantitattiv
(16)
Barra minn dan, instab li l-kumpanija għażlet li tbiegħ il-prodott kopert mill-impenn lil tal-anqas tliet klijenti barra mit-termini tal-impenn qabel intlaħaq il-limitu massimu kwantitattiv. Fuq uħud minn dawk il-fatturi kummerċjali normali kien hemm il-frażi “prodotti suġġetti għall-impenn kif dettaljat f'Il-Ġurnal Uffiċjali tal-Unjoni Ewropea”. Din il-frażi tikkawża diżgwid u setgħet wasslet biex l-awtoritajiet doganali ma jiġbrux dazji tal-anti-dumping għal dawk l-importazzjonijiet.
(17)
Barra minn dan, partijiet minn dak il-bejgħ ma kinux irrappurtati fir-rapporti ta' kull tliet xhur.
(d) Diversi żbalji fir-rapporti dwar l-impenn
(18)
Minkejja l-fatt li l-kumpanija kienet avżata fi Frar 2008 li r-rapporti dwar l-impenn ma kinux korretti, b'mod partikolari fir-rigward tal-kwantitajiet, tar-rati ta' skambju u l-valuri tal-fatturi rrappurtati, instab li r-rapporti għad fihom numru kbir ta' żbalji, li fixklu l-monitoraġġ xieraq tal-impenn.
3. Ir-raġunijiet għar-revoka tal-aċċettar tal-impenn
(19)
Fid-dawl ta' dan ta' hawn fuq, kien konkluż dan li ġej:
(20)
Bidla fix-xejra tal-kummerċ mindu saret l-impożizzjoni tal-miżuri wasslet għal riskju sinifikanti ta' kumpens reċiproku li ma jippermettix iżjed lill-Kummissjoni tissorvelja l-impenn b'mod effettiv. Din il-bidla fix-xejra tal-kummerċ hija kkunsidrata bidla rilevanti fiċ-ċirkostanzi meta mqabbla ma' dawk fiż-żmien tal-aċċettar tal-impenn.
(21)
Kien hemm ksur tal-klawżoli tal-impenn dwar il-kumpens reċiproku billi l-kumpanija biegħet kemm il-prodott kopert mill-impenn u prodotti oħrajn lill-istess klijent fl-istess sena iżda kompliet toħroġ fatturi tal-impenn għall-prodott kopert.
(22)
Il-bejgħ lil ċerti klijenti barra l-impenn qabel intlaħaq il-limitu massimu kwantitattiv huwa ksur ieħor tal-impenn.
(23)
Barra minn dan, il-kumpanija naqset milli tissottometti rapporti kull tliet xhur li huma kompluti, eżawrjenti u korretti fid-dettalji kollha.
(24)
Għalkemm il-verifika ma żvelatx li sar bejgħ taħt il-prezz minimu ta' importazzjoni, diversi każi ta' ksur ieħor tal-impenn imsemmija hawn fuq ma jippermettux lill-Kummissjoni tagħmel monitoraġġ xieraq tal-impenn u poġġew r-relazzjoni ta' fiduċja li hija l-bażi tal-aċċettar tal-impenn f'riskju.
4. Il-preżentazzjonijiet bil-miktub
(25)
Fir-rigward tal-bidla fix-xejra tal-kummerċ u ż-żieda fir-riskju ta' ksur li tirriżulta minn din il-bidla, il-kumpanija stqarret li ma kellha l-ebda intenzjoni li tagħmel vjolazzjoni tal-impenn u li hi ma bidlitx ix-xejra tal-kummerċ biex tevadi it-termini tal-impenn. Żiedet ukoll li ma kien hemm l-ebda kumpens reċiproku.
(26)
Bħala risposta għal dan l-argument, ta' min isemmi li fil-fatt ma kien hemm l-ebda evidenza li kien hemm ksur intenzjonat tal-impenn tal-prezzijiet. Madankollu, il-bidla fix-xejra tal-kummerċ bħala tali hija riskju serju ta' kumpens reċiproku, irrispettivament mir-raġuni għalfejn din ġrat. Hija prassi stabbilita tal-Kummissjoni li ma taċċettax impenji ta' prezzijiet jekk ir-riskju ta' kumpens reċiproku huwa wieħed għoli ħafna. Konsegwentament, jekk isseħħ bidla bħal din fix-xejra tal-kummerċ matul il-perjodu ta' applikazzjoni tal-impenn, il-bidla nfisha hija biżżejjed għall-Kummissjoni biex tirtira l-impenn, minħabba li tagħmel il-monitoraġġ tal-impenn wieħed mhux prattiku, irrispettivament minn jekk seħħx kumpens reċiproku jew le.
(27)
Skont dan, l-argumenti ppreżentati mill-kumpanija f'dan ir-rigward ma jbiddlux il-perspettiva tal-Kummissjoni li x-xejra tal-kummerċ wasslet għal riskju sinifikanti ta' kumpens reċiproku.
(28)
Il-kumpanija barra minn dan stqarret li hija ma kinitx fehmet sewwa t-termini tal-impenn meta biegħet il-prodott kkonċernat flimkien ma' prodotti oħrajn u meta biegħet barra l-impenn qabel intalħaq il-limitu massimu kwantitattiv. Hija saħqet ukoll li dak li ġara sar fi kwantitajiet żgħar u li dawk il-prattiċi ġew imwaqqfa immedjatament.
(29)
Barra minn hekk, il-kumpanija argumentat li l-iżbalji fir-rapporti dwar l-impenn kienu ta' importanza żgħira u kienu l-aktar minħabba żbalji fil-kitba li l-kumpanija ppruvat tikkoreġi waqt iż-żjara ta' verifika. L-irtirar tal-impenn ma jagħtix ċans lill-kumpanija tagħmel titjib fil-prattika ta' rappurtar u li tikkoreġi n-nuqqasijiet idenfikati matul il-verifika. Il-kumpanija ressqet ukoll l-argument li l-Kummissjoni bagħtet ittra elettronika kull tliet xhur li tikkonferma li ma nstabu l-ebda żbalji fil-verżjoni elettronika tar-rapport u saħqet li l-klawżola prinċipali tal-impenn, ir-rispett tal-prezz minimum, qatt ma kienet vjolata.
(30)
B'risposta għal dawn is-sottomissjonijiet, ta' min jisħaq li sa mill-2007, il-Kummissjoni kienet diġà pprovdiet lill-kumpaniji kollha li offrew impenn b'informazzjoni ddettaljata u taħriġ dwar it-tħaddim tal-impenji u l-obbligi tal-kumpaniji.
(31)
Barra minn dan, ta' min jenfasizza li r-rispett tal-prezz minimu huwa element prinċipali ta' impenn ta' prezz, iżda mhuwiex l-uniku wieħed. Huwa importanti ukoll li l-obbligi l-oħrajn ikunu rrispettati, inkluż l-obbligu li jkunu pprovduti rapporti regolari ta' bejgħ li huma kompluti, eżawrjenti u korretti fid-dettalji kollha sabiex jippermettu monitoraġġ xieraq mill-Kummissjoni. L-ittra elettronika ta' konferma li l-kumpanija semmiet huwa messaġġ iġġenerat b'mod awtomatiku li jikkonferma li l-istruttura tar-rapport hija skont l-ispeċifikazzjonijiet tekniċi stipulati fl-anness fit-test tal-impenn. Kif imsemmi b'mod espliċitu fl-istess anness, dan ma jikkonfermax il-korrettezza tal-kontenut.
(32)
Għaldaqstant, l-argument ippreżentat mill-kumpanija f'dan ir-rigward ma jbiddilx il-fehma tal-Kummissjoni li n-numru ta' ksur tal-impenn jagħmlu t-tħaddim tal-impenn impossibbli u biżżejjed biex l-aċċettar tal-impenn ikunu irtirat.
C. IL-PRATTIKABILITÀ
(33)
Fir-rigward taż-żewġ impenji aċċettati, ta' min jinnota wkoll li r-reviżjoni parzjali interim limitata għall-forma tal-miżuri żvelat li l-impenji fil-forma kurrenti tagħhom, jiġifieri bi prezz minimu fiss mhumiex aktar xierqa biex jilqgħu għall-effett ta' ħsara ta' dumping, u li mhemm l-ebda possibilità li l-prezzijiet minimi ta' importazzjoni jkunu indiċizzati biex tkun indirizzata l-problema (6).
D. L-IRTIRAR TAL-AĊĊETTAR TAL-IMPENJI
(34)
Fid-dawl ta' dan ta' hawn fuq, u skont il-klawżoli rilevanti tal-impenji kkonċernati, li jawtorizzaw lill-Kummissjoni li tirtira l-aċċettar tal-impenji b'mod unilaterali, il-Kummissjoni ddeċidiet li tirtira l-aċċettar taż-żewġ impenji.
E. IR-REVOKA TAD-DEĊIŻJONI 2007/424/KE
(35)
Fid-dawl ta' dan ta' hawn fuq, id-Deċiżjoni 2007/424/KE li taċċetta l-impenji minn Sun Sweet Co., Ltd. u Malee Sampran Public Co., Ltd għandha tkun revokata. Għaldaqstant, għandu japplika d-dazju definittiv tal-antidumping impost permezz tal-Artikolu 1(2) tar-Regolament (KE) Nru 682/2007 fuq importazzjonijiet tal-prodott ikkonċernat minn dawn il-kumpaniji,
IDDEĊIDIET KIF ĠEJ:
Artikolu 1
Id-Deċiżjoni 2007/424/KE hija permezz ta' dan irrevokata.
Artikolu 2
Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, id-19 ta’ Awwissu 2009.

Labels: 3
17
4
18